ཨོཾ་སྭ་སྟི།བླ་མ་དང་ལྷག་པའི་ལྷ་ལ་ཕྱག་འཚལ་ལོ།།ངོ་བོ་ལས་དང་བྱེད་པ་ཆེད།།འབྱུང་ཁུངས་འབྲེལ་བ་གནས་གཞི་དང༌།།བོད་པ་དང་བཅས་རྣམ་དབྱེ་བརྒྱད།།ཆོས་ཀྱི་ངོ་བོ་ཙམ་ཞིག་ནི།།རྗོད་པའི་མིང་རྣམས་དང་པོ་ཡིན།།ཁྱད་པར་རྗོད་ལ་ལས་ལ་སོགས།།རྣམ་དབྱེ་བདུན་ཏེ་གཞི་གང་ལ།།བྱས་པའི་བྱ་བ་སྟོན་པའི་སྒྲ།།ལ་སོགས་རྣམ་དབྱེ་གཉིས་པ་དང༌།།གང་གིས་བྱེད་པ་སྟོན་པའི་སྒྲ།།ཀྱིས་སོགས་རྣམ་དབྱེ་གསུམ་པ་དང༌།གང་གི་ཆེད་དུ་བྱས་སྟོན་པའི།།ལ་སོགས་རྣམ་དབྱེ་བཞི་པ་དང༌།།འབྱུང་ཁུངས་གང་ནས་འབྱུང་སྟོན་པའི།།ནས་སོགས་རྣམ་དབྱེ་ལྔ་པ་དང༌།།གང་གི་ཡིན་པ་སྒྲུབ་བྱེད་པའི།།ཀྱི་སོགས་རྣམ་དབྱེ་དྲུག་པ་དང།།གནས་གཞི་གང་ལ་ཡོད་སྟོན་པའི།།ལ་སོགས་རྣམ་དབྱེ་བདུན་པ་དང༌།།བོད་པའི་མིང་ཚིག་སྔོན་སྦྱོར་བའི།།ཀྱེ་སོགས་རྣམ་དབྱེ་བརྒྱད་པའོ།།མདོར་ན་རྣམ་དབྱེ་འདི་དག་ནི།།ཆོས་ཀྱི་ངོ་བོ་སྟོན་པ་དང༌།།ཁྱད་པར་སྟོན་པ་གཉིས་སུ་འདུ།།རྒྱས་པ་གཅིག་ཚིག་གཉིས་ཚིག་དང༌།།མང་ཚིག་དང་བཅས་གསུམ་གསུམ་དུ།།ཕྱེ་བས་ཉི་ཤུ་རྩ་བཞི་འོ།།ཕྱེ་བ་དག་ནི་མཚན་གཞི་ཡིས།།རྣམ་དབྱེའི་ངོ་བོ་བཤད་བྱ་སྟེ།།རྣམ་དབྱེ་དང་པོའི་གཅིག་ཚིག་ནི།།བོད་འདིར་ཀ་བ་བུམ་པ་སོགས།།མིང་རྐྱང་ཉིད་ལ་ཕལ་ཆེ་བར།།རྣམ་དབྱེ་གསལ་བར་ཐོན་པ་མེད།།འོན་ཀྱང་སྐབས་འགར་བུམ་སོགས་ལ།།རྫ་སོགས་ཚིག་སྦྱར་རྫ་བུམ་པའོ།།ཀ་བའོ་གཟུགས་སོ་ཞེས་རྣམས་ཀྱིས།།རྣམ་དབྱེ་བསྟན་པར་མཁས་མང་བཞེད།།གཉིས་ཚིག་བུམ་པ་དག་ཅེས་དང༌།།མང་ཚིག་བུམ་པ་རྣམས་ཞེས་པའི།།དག་དང་རྣམས་ནི་དང་པོར་བཞེད།།གཉིས་པ་ལས་སུ་བྱ་བའི་དབྱེ།།བུམ་པ་ན་དང་བུམ་པ་ལ།།བུམ་པ་རུ་ཞེས་གཞི་ལ་ནི།།རྣམ་དབྱེ་ན་ལ་རུ་སྦྱར་ཏེ།།ཆུ་བླུག་ཅེས་པའི་བྱ་བའི་སྒྲ།།མཐའ་མར་སྦྱར་བའི་ན་ལ་དང༌།།རུ་བཅས་རྣམ་དབྱེ་གཉིས་པར་འགྱུར།།དེ་བཞིན་ལྷོ་རུ་ཕྱོགས་སུ་དང༌།།ཀུན་ཏུ་སོགས་ཀྱི་རུ་སུ་དང༌།།ཏུ་བཅས་འགྲོ་དང་སྡོད་སོགས་ཀྱི།།བྱ་བའི་སྒྲར་སྒྱུར་གཉིས་པ་ཡིན།།སངས་རྒྱས་ཀྱིས་དང་བཤེས་གཉེན་གྱིས།།ཉན་རང་གིས་དང་སེམས་དཔའ་ཡིས།།ཞེས་པའི་བྱེད་པོ་སངས་རྒྱས་དང༌།།བཤེས་གཉེན་སོགས་ལ་ཀྱིས་གྱིས་དང༌།།གིས་ཡིས་སོགས་སྦྱར་བྱེད་པའི་སྒྲ།།ཆོས་གསུང་ཞེས་པ་མཐར་སྦྱར་བའི།།བར་གྱི་ཀྱིས་གྱིས་གིས་ཡིས་རྣམས།།རྣམ་དབྱེ་གསུམ་པའི་ངོ་བོ་ཡིན།།དེས་མཚོན་བྱེད་པོ་གང་ཞིག་གིས།།བྱ་བ་གང་བྱས་སྟོན་པའི་སྒྲ།།ཀྱི་སོགས་གསུམ་པར་གོ་བར་བྱ།།ཕ་ལ་གོས་ཚེམ་ཞེས་པ་ཡིས།།དགོས་པ་ཕ་ཉིད་གཞིར་བཟུང་ནས།།དེ་ལ་ཆེད་དོན་ལ་སྦྱར་ཏེ།།གོས་ཚེམ་ཞེས་པའི་སྒྲ་སྦྱར་བའི།།ལ་ནི་རྣམ་དབྱེ་བཞི་པ་ཡིན།།དེ་བཞིན་ཤེས་རབ་ཆེད་དུ་ནི།།ཐོས་པ་མང་དུ་ཚོལ་ཞེས་དང༌།།ཆོས་ཤེས་པ་རུ་གཞུང་བསླབ་དང༌།།འཚང་རྒྱ་བ་རུ་ལམ་བསྒོམ་སོགས།།དེ་རྣམས་བར་གྱི་དུ་རུ་རྣམས།།རྣམ་དབྱེ་བཞི་པ་ཡིན་པར་འདོད།།རི་ལས་བུམ་པ་ནས་ཞེས་པའི།།འབྱུང་ཁུངས་རི་དང་བུམ་པ་ལ།།ནས་ལས་སྦྱར་ཏེ་བྱུང་བ་ཡིན།།སྒྲ་མཐུན་ཆུ་འབབ་སོགས་སྦྱར་བའི།།བར་གྱི་ནས་ལས་ལྔ་པ་ཡིན།།དབྱངས་ཀྱི་གཞན་གྱི་རང་གི་དང༌།།བླ་མའི་སེམས་དཔའ་ཡི་ཞེས་པའི།།འབྲེལ་གཞི་དབྱངས་དང་གཞན་དང་བདག།བླ་མ་སེམས་དཔའ་རྣམས་ལ་ནི།།འབྲེལ་བྱེད་ཀྱི་གྱི་གི་འི་ཡི།།སྦྱར་ཏེ་འབྲེལ་ཆོས་ཡན་ལག་དང༌།།ནོར་དང་ལུས་དང་ཆོས་སྤྱོད་པ།།སྦྱར་བའི་དབྱངས་ཀྱི་ཡན་ལག་དང༌།།གཞན་གྱི་ནོར་དང་རང་གི་ལུས།།བླ་མའི་ཆོས་དང་སེམས་དཔའི་སྤྱོད།།ཅེས་པ་དག་གི་བར་སྐབས་ཀྱི།།ཀྱི་གྱི་གི་འི་ཡི་རྣམས་ནི།།རྣམ་དབྱེ་དྲུག་པའི་ངོ་བོ་ཡིན།།རྒྱབ་ཏུ་སྟེང་དུ་ས་གཞི་རུ།།གཡས་སུ་ནང་ན་ནང་ལ་ནི།།བུམ་པ་འདུག་པའི་ཡོད་ཅེས་པའམ།།ཡོད་པའི་བརྟེན་པའི་རྒྱབ་དང་སྟེང༌།།ས་གཞི་གཡས་དང་ནང་རྣམས་ལ།།བརྟེན་བརྗོད་ཏུ་དུ་རུ་སུ་དང༌།།ལ་ན་སྦྱར་ཏེ་བརྟེན་པའི་སྒྲ།།འདུག་སོགས་སྦྱར་བའི་བར་སྐབས་ཀྱི།།ཏུ་སོགས་རྣམ་དབྱེ་བདུན་པ་ཡིན།།གང་ཞིག་འབོད་པའི་ཐོག་མ་རུ།།ཀྱེ་དང་ཀྭ་ཞེས་སྦྱར་བ་ནི།།དཔེར་ན་ཀྭ་ཡེ་གྲོགས་པོ་དག།ཀྱེ་ཀྱེ་རྒྱལ་བའི་སྲས་དག་ཅེས།།དོན་ལ་མངོན་དུ་ཕྱོགས་པའི་ཕྱིར།།རྒྱལ་སྲས་གྲོགས་པོར་འབོད་པའི་བརྡ།།ཀྱེ་ཀྭ་དག་ནི་བརྒྱད་པའོ།།